แบงก์แห่จัดความเสี่ยงคู่ค้า
ธนาคารกรุงเทพช่วยลูกค้าสินเชื่อส่งออกเช็กเครดิตคู่ค้ายุโรป หวังลดความเสี่ยงถูกเบี้ยวหนี้
25 มิ.ย. 2555

ธนาคารกรุงเทพช่วยลูกค้าสินเชื่อส่งออกเช็กเครดิตคู่ค้ายุโรป หวังลดความเสี่ยงถูกเบี้ยวหนี้ 
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ เปิดเผยว่า ขณะนี้ธนาคารได้ประเมินเครดิตของแต่ละประเทศใหม่ จัดกลุ่มความเสี่ยงเพื่อใช้ในธนาคารและเป็นข้อมูลสำหรับลูกค้าที่เป็นผู้ส่งออก 
อย่างไรก็ตาม จากการหารือกับลูกค้าจนถึงขณะนี้ ยังไม่พบว่ามีลูกค้ารายใดได้รับผลกระทบหรือต้องการความช่วยเหลือ ส่วนวิกฤตเศรษฐกิจในสหภาพยุโรป (อียู) นั้น ผลกระทบต่อภาพรวมของเศรษฐกิจไทยนั้นเชื่อว่าจะมีไม่มาก แต่ต้องติดตามสถานการณ์อย่างใกล้ชิด 
นายชาญศักดิ์ กล่าวว่า การปล่อยสินเชื่อลูกค้ารายใหญ่ของธนาคารในช่วง 5 เดือนที่ผ่านมายังมีการเติบโตต่อเนื่อง เป็นผลมาจากการฟื้นฟูภาคธุรกิจหลังจากน้ำท่วมในช่วงปลายปี ทำให้สินเชื่อปรับตัวสูงขึ้น ส่วนธุรกิจที่ไม่ได้รับผลกระทบน้ำท่วมมีความต้องการสินเชื่อหมุนเวียนเพิ่มขึ้นตามการขยายตัวของเศรษฐกิจ 
“ราคาสินค้าโภคภัณฑ์ในช่วงนี้เริ่มปรับตัวลดลง เช่น น้ำมันและสินค้าเกษตร อาจทำให้ความต้องการใช้เงินทุนหมุนเวียนปรับลดลงด้วย แม้ว่าอัตราการใช้สินเชื่อไม่สูงแต่วงเงินที่กู้ยังมีสัดส่วนที่สูง” นายชาญศักดิ์ กล่าว 
สำหรับการลงทุนในกลุ่มประเทศอาเซียนของลูกค้าธุรกิจขนาดใหญ่ขณะนี้บริษัทไทยมีศักยภาพแข่งขันได้ แต่ธุรกิจขนาดกลางจะต้องมีความพร้อมในด้านทุน จึงจะสามารถเข้าไปลงทุนในต่างประเทศ เพราะการทำตลาดไม่ใช่เรื่องง่าย